Ka eelmine, kaks aastat tagasi korraldatud maanteeameti analoogne hange oli korraldatud küsitavalt ning selgelt manipuleeritava hinnavalemiga, kuid tookord me otsustasime mitte sellest kära teha.

Sotsiaalne eksperiment

Eelmisel nädalal ajakirjanduses poleemikat tekitanud maanteeameti hankega tundsime lõpuks, et «ei saa mitte vaiki olla» ja otsustasime korraldada sotsiaalse eksperimendi, et probleemile tähelepanu juhtida.

Kui üritada see hange lühidalt kokku võtta, siis tegemist on meie teada viimase viie aasta suurima tarkvara hankega Eestis, mahuga 6,24 miljonit eurot – hankele kvalifitseerumiseks piisab ettevõttel varasemast käibest, mis on hankemahust umbes 30 korda väiksem. Hankel hinnatakse kahte komponenti: a) suvalised CVd (ütleme teadlikult «suvalised», sest nendelt CVdelt ei nõuta mitte mingisugust ametlikku seost pakkuva ettevõttega) ja b) tunnihind. Detailsem analüüs hanke kitsaskohtade kohta on maanteeametile ka esitatud.

Pakkuvalt ettevõttelt ei nõuta finantsvõimekust nii suure hankega seotud riskide kandmiseks, ei nõuta nägemust selle kohta, kuidas see ettevõte suudab maanteeameti strateegiale kaasa aidata, ei küsita proovitööd tegeliku võimekuse tõestamiseks. Ehk siis 6,2 miljonit tuuakse turule ainult puhtalt pakkujast lähtudes suvaliste CVde vormilise hindamise ning madala tunnihinna alusel, mille baasil ei ole võimalik tegelikku ettevõtte kvaliteeti ning sobivust hanke eesmärkide täitmiseks hinnata.

Kõigepealt üritasime konstruktiivselt probleemidele tähelepanu juhtida. Küsisime hankeprotsessi käigus, et kas teenusel on ka maksimaalne eeldatav hind. Vastus oli «Hankija ei ole sätestanud kõrgeimat tunnihinda». Küsisime veel mitmeid küsimusi ja saime vastuseid, mis näitasid, et tegelikult ei ole asju läbi mõeldud ja meie küsimused põrkavad teflonile.

Lähtuvalt hanke korralduslikest puudustest oli näha, et lõpuks taandub siin kõik hinnale ja võidab kõige odavam. Meil ei olnud huvi seda hanget hinnaga võitma minna; selle asemel otsustasime puust ja punaselt näidata, kui lihtne on ühte halvasti korraldatud hanget manipuleerimise teel võita. Tegime kohe kitsas ringis ära ka otsuse, et tõmbame oma pakkumise enne lepingusse minekut tagasi.

Eilse õhtu seisuga on Nortal selle 6,2 miljoni eurose hanke võitnud. Kehtiv seadusandlus ning hanke tingimused ei anna sisulist võimalust Nortali pakkumuse diskvalifitseerimiseks ja me teame, et meie pakkumine on igati hankele vastav. Hanke tühistamiseks sisulisi seaduslikke põhjusi ei ole. Kõik on JOKK.

Selle artikli ilmumise hetkeks on Nortal oma võitnud pakkumuse tagasi võtnud. Eksperiment on lõppenud ja hüpotees on tõestatud.

Me võtsime oma pakkumuse tagasi, aga see ei tee täna maanteeameti järgmise juhi elu kuidagi kergemaks ja kehvast korraldusest tulenevad probleemid jäävad. Kõige suurem mureks saab eelarve leidmine. Hanget on osaliselt planeeritud finantseerida struktuurifondide rahast, aga kuna hange on korraldatud vastuolus kehtivas meetmemääruses sätestatud hankelepingu põhimõtetega, pole seda võimalik teha. Juhtisime ka sellele punktile hanke käigus tulutult tähelepanu.